3 in Pta vrygespreek oor ‘aanranding, crimen injuria’ | Netwerk24
Deur Hanti Otto 25 September 2019 18:24
Francois Leibrandt is Woensdag in een van die verskeie hofsake teen hom onskuldig bevind.
Hy het saam met ’n gewese meisie van hom, Melissa Grobbelaar, asook Benjamin Kock in die landdroshof in Pretoria-Noord tereggestaan op aanklagte van aanranding met die opset om ernstig te beseer, roof en crimen injuria.
Dit volg nadat Motshwane Kabelo Sefiri beweer het dat die drie hom in Junie 2016 by ’n rooi verkeerslig in Sinoville, Pretoria, uit sy kar gepluk, geslaan en geskop het, toe sy kar se sleutel gevat het en hom ’n f***n k***r genoem het.
Die beskuldigdes het skuld ontken en ná die staat se saak ’n aansoek om ontslag gebring.
Landdros Motlhoki Rapulana het bevind dat Sefiri ’n oneerlike en ongeloofwaardige getuie was.
“Die klaer kan net homself blameer. Hy het met talle en talle weergawes vorendag gekom; drie verskillende verklarings aan die polisie, ’n vierde een wat by die hof ingedien is, en dan ’n ander weergawe in sy getuienis in die hof.
“Daarby weerspreek die verklarings mekaar, sowel as sy getuienis,” het die landdros bevind en die trio vrygespreek.
* Leibrandt staan ook in die landdroshof in Pretoria tereg op ander aanklagte van onder meer aanranding en poging tot moord. Daarby het hy twee soortgelyke hangende sake in Pretoria-Noord.
Hy het vroeër aangedui dat hy nou, nadat hy borgtog in een van dié sake geweier is, skuld in twee gevalle wil beken.
Meer oor: Francois Leibrandt | Pretoria | Crimen Injuria | Roof